Venemaa sõjalaevastiku ülemjuhataja admiral Vladimir Võssotski sõnul vajab Venemaa Mistral-tüüpi helikopterikandjat vaid koos tehnoloogiaga.    m«Me ei vaja laeva, vaid selle võimalusi,» lausus admiral Vladimir Võssotski, kelle sõnul on tehing oluline vaid dessantlaeva tänapäevaste tehnoloogiliste seadmete tõttu, vahendas uudisteagentuur AFP.    Eile teatas Prantsusmaa president Nicolas Sarkozy, et Prantsusmaa ehitab  Venemaa mereväe tarbeks vähemalt kaks Mistral-tüüpi helikopterikandjat. Samas lisas riigipea, et läbirääkimised lepingu üle jätkuvad.    Muret dessantlaevaga seotud tehingu üle on avaldanud Balti riikide kõrval ka Gruusia ja Ukraina eksperdid, kes on rõhutanud, et NATO, ELi ning Venemaa koostöö ei tohi toimuda teiste riikide julgeoleku arvel. Tehingu pärast on muret väljendanud ka USA kaitseminister Robert Gates.    200 meetri pikkune Mistral on Prantsuse laevastiku suuruselt teine alus,  kaalub 21 000 tonni ning võib vedada helikoptereid, maabumisaluseid, tanke ja muud sõjatehnikat ning kuni 900 inimest.    Müügitehingu võimaliku õnnestumise korral oleks tegemist esimese militaartehinguga NATOsse kuuluva riigi ja Venemaa vahel.    Postimees